Document ID: /roh_data/filtered/fineweb-2-filterrobots_roh.jsonl.gz/39827

Las autoritads svizras online
Cun in partenadi registrà surpigliais Vus dretgs ed obligaziuns. Qua survegnis Vus ina survista da las consequenzas persunalas e finanzialas las pli impurtantas.
Voss nov stadi civil è: "en partenadi registrà".
Ils partenaris ston infurmar in l'auter davart lur facultad e davart lur debit
Da princip vala la separaziun dals bains. Quai vul dir: la facultad ed ils debits restan separads. Cun agid d'in contract pudais Vus dentant fixar insatge auter. Quest contract vala dentant mo, sch'el vegn documentà uffizialmain d'in notar. Sch'il partenadi vegn schlià, survegn mintga partenari la mesadad dals dabuns da la AVS e da la cassa da pensiun ch'èn vegnids acquistads durant il partenadi.
Sch'in partenari fa in contract che porta ina gronda obligaziun finanziala, p.ex. leasing d'in auto, sto eventualmain er l'auter partenari dar ses consentiment. Il medem vala er per contracts da locaziun u per la desditga da l'abitaziun cuminaivla.
Sco en la lètg vegnan ils dus partenaris registrads suttamess cuminaivlamain a la taglia. Sch'ils dus partenaris n'abitan betg ensemen, fixescha per il solit il chantun il domicil fiscal.
Sch'in partenari mora, ha l'auter partenari ils medems dretgs sco ina persuna che daventa vaiva.
Sche la persuna surviventa procura per il mantegniment d'in uffant, ha ella il dretg d’ina renta obligatorica da la cassa da pensiun. Quest dretg exista medemamain sche la persuna è pli veglia che 45 onns e sch’il partenadi registrà ha durà almain 5 onns. La cassa da pensiun po prevair en ses reglament prestaziuns per survivents che surpassan las prestaziuns minimalas legalas.
Areguard il dretg d'ierta e la taglia sin l'ierta vegnan ils partenadis registrads tractads da medema maniera sco las lètgs. Ils partenaris registrads èn ertavels principals in da l'auter. Tut tenor il chantun na paja il partenari survivent nagina taglia sin l'ierta u alura mo ina taglia sin l'ierta minimala. Il medem vala er per donaziuns resp. per la taglia sin donaziuns.